廉泉
作者：黄大受
朝代：宋

paragraphs: 一泓落古寺，三赤開方池。
懷山决瀆後，爍石流金時。
君看此廉泉，不增亦不虧。
炯炯玉色透，燦燦金沙輝。
朅來臨古亭，石銚行相隨。
呼童試春芽，活火烹新奇。
一咽利喉吻，再啜心神怡。
泠然清風來，玉液通華池。
憶我心地初，與水同一幾。
心泉本無事，何必希夷齊。
曰泉已强名，况復有是非。
一笑付自然，貪廉吾不知。